Document ID: 31991R2692

ΚΑΝΟΝΙΣΜΟΣ (ΕΟΚ) αριθ. 2692/91 ΤΗΣ ΕΠΙΤΡΟΠΗΣ της 11ης Σεπτεμβρίου 1991 που τροποποιεί τον κανονισμό (ΕΟΚ) αριθ. 2537/89 για τις λεπτομέρειες εφαρμογής των ειδικών μέτρων για τους σπόρους σόγιας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1491/85 του Συμβουλίου της 23ης Μαΐου 1985 για την πρόβλεψη ειδικών μέτρων για τους σπόρους σόγιας (1), όπως τροποποιήθηκε τελευταία από τον κανονισμό (ΕΟΚ) αριθ. 1724/91 (2), και ιδίως το άρθρο 3 τρίτο εδάφιο και το άρθρο 3α παράγραφος 6,
Εκτιμώντας:
ότι το άρθρο 3α του κανονισμού (ΕΟΚ) αριθ. 1491/85 προβλέπει τον προσδιορισμό της τρέχουσας και της υπολογιζόμενης παραγωγής σπόρων σόγιας- ότι, στην περίπτωση αυτή, δεν θα έχει ληφθεί υπόψη η παραγωγή στην επικράτεια της πρώην Λαοκρατικής Δημοκρατίας της Γερμανίας- ότι οι προβλέψεις για την παραγωγή σπόρων σόγιας πρέπει να γίνονται πριν το τέλος Ιανουαρίου- ότι, κατά συνέπεια, τα κράτη μέλη πρέπει να υποβάλουν στην Επιτροπή πριν από τις 15 Ιανουαρίου τα στοιχεία όσον αφορά τις περιοχές και την παραγωγή σπόρων σόγιας- ότι το άρθρο 3α παράγραφος 3 καθορίζει ότι ο υπολογισμός της προσαρμογής για την περίοδο εμπορίας 1991/92 για τους σπόρους σόγιας που παράγονται στην Ισπανία, εντός του ορίου της έκτασης που έχει σπαρθεί με σύμβαση το 1990, πρέπει να καταλήγει σε προσαρμοσμένη τιμή στόχου ίση με την τιμή που ισχύει για το υπόλοιπο της Κοινότητας-
ότι, δεδομένου ότι τα τελικά ποσά της ενίσχυσης δεν θα είναι γνωστά πριν το τέλος Ιανουαρίου, θα πρέπει να προβλεφθεί διάταξη για την αποδέσμευση ενός σημαντικού μέρους της ασφάλειας, το οποίο καλύπτει την προκαταβολή, στην περίπτωση κατά την οποία έχει αναγνωριστεί το δικαίωμα λήψης της ενίσχυσης- ότι πρέπει να προβλεφθεί η αποδέσμευση του υπόλοιπου μέρους της ασφάλειας μόνο αφού δημοσιευτούν οι τελικές ενισχύσεις προκειμένου να εξασφαλισθεί ότι μπορεί να αναζητηθεί κάθε επιπλέον καταβολή-
ότι πρέπει, ως εκ τούτου, να τροποποιηθεί ο κανονισμός (ΕΟΚ) αριθ. 2537/89 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 2427/90 (4)-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Λιπαρών Ουσιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 2537/89 τροποποιείται ως εξής:
1. Οι παράγραφοι 3 και 4 του άρθρου 32 αντικαθίσταται από το ακόλουθο κείμενο:
"3. Η ασφάλεια που αναφέρεται στην παράγραφο 2 κατατίθεται με σκοπό να εξασφαλιστεί ότι διενεργείται η μεταποίηση βάσει της οποίας αποκτάται το δικαίωμα για τη λήψη της ενίσχυσης και ότι, στην περίπτωση κατά την οποία δεν έχει οριστικοποιηθεί το ποσό της ενίσχυσης σύμφωνα με το άρθρο 41 παράγραφος 3, μπορεί να ανακτηθεί το ποσό που καταβάλλεται καθ' υπέρβαση του ποσού της ενίσχυσης που καθορίζεται τελικά. Η ασφάλεια κατατίθεται με ένα από τους τρόπους που προβλέπονται στο άρθρο 8 του κανονισμού (ΕΟΚ) αριθ. 2220/85.
4. Η ασφάλεια αποδεσμεύεται εφόσον οι ενισχύσεις έχουν οριστικοποιηθεί σύμφωνα με το άρθρο 41 παράγραφος 3 και αρμόδια αρχή του εν λόγω κράτους μέλους έχει αναγνωρίσει το δικαίωμα, σύμφωνα με τα άρθρα 27 και 28, για τη λήψη της ενίσχυσης για τις ποσότητες που περιλαμβάνονται στην αίτηση μετά τη διενέργεια επιτόπιου ελέγχου στο τέλος της περιόδου εμπορίας. Αν το δικαίωμα για τη λήψη ενίσχυσης για το σύνολο ή για ένα μέρος των ποσοτήτων που αναφέρονται στην αίτηση δεν έχει αναγνωριστεί, η ασφάλεια καταπίπτει κατ' αναλογία για τις ποσότητες για τις οποίες δεν πληρούνται οι όροι για τη λήψη της ενίσχυσης.
Εντούτοις, κατά την περίοδο πριν τη δημοσίευση των οριστικών ποσών των ενισχύσεων, σύμφωνα με το άρθρο 41 παράγραφος 3, ένα ποσοστό έως το 80 % μπορεί να αποδεσμευθεί σύμφωνα με τις διατάξεις της προηγούμενης παραγράφου. Η αποδέσμευση κάθε υπόλοιπου ποσού της ασφάλειας γίνεται μετά την δημοσίευση των οριστικών ποσών των ενισχύσεων."
2. Στο άρθρο 41 παράγραφος 1:
- η φράση "το τέλος του δεύτερου μήνα" αντικαθίσταται από τη φράση "το τέλος Ιανουαρίου",
- μετά τη τελευταία περίπτωση προστίθεται το ακόλουθο κείμενο:
"Εντούτοις, όταν πραγματοποιηθεί ο καθορισμός της τρέχουσας και της προβλεπόμενης παραγωγής, οι ποσότητες που παράγονται στην επικράτεια της πρώην Λαοκρατικής Δημοκρατίας της Γερμανίας δεν λαμβάνονται υπόψη."
3. Μετά την τελευταία περίπτωση του άρθρου 41 παράγραφος 2 προστίθεται το ακόλουθο κείμενο:
"Εντούτοις, η προσαρμογή του ποσού της ενίσχυσης για τους σπόρους σόγιας που παράγονται στην Ισπανία για την περίοδο εμπορίας 1991/92 καθορίζεται κατά τρόπο ώστε η προσαρμοσμένη τιμή στόχου να είναι η ίδια στην Ισπανία και στην Κοινότητα με τη σύνθεσή της στις 31 Δεκεμβρίου 1985, εντός του ορίου της έκτασης η οποία έχει σπαρθεί κατόπιν συμβάσεως για το έτος 1990."
4. Στο άρθρο 41 παράγραφος 4:
- η ημερομηνία "15 Οκτωβρίου" αντικαθίσταται από την ημερομηνία "15 Ιανουαρίου",
- στη δεύτερη περίπτωση οι λέξεις "που πρόκειται να παραχθούν" αντικαθίστανται από τις λέξεις "έχουν παραχθεί",
- μετά την τελευταία περίπτωση προστίθεται το ακόλουθο κείμενο:
"Η Γερμανία ανακοινώνει χωριστά τα στοιχεία που αφορούν την επικράτεια της Ομοσπονδιακής Δημοκρατίας της Γερμανίας και της πρώην Λαοκρατικής Δημοκρατίας της Γερμανίας."
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Σεπτεμβρίου 1991. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 11 Σεπτεμβρίου 1991.

Labels: 17
19
6